31978R1740
L 202/8
JURNALUL OFÍCIAL AL UNIUNII EUROPENE
REGULAMENTUL (CEE) NR. 1740/78 AL COMISIEI
din 25 iulie 1978
de modificare a Regulamentului (CEE) nr. 1579/74 privind modalitățile de calcul al prelevării aplicate produselor prelucrate pe bază de cereale și orez și fixarea în avans a prelevării pentru aceste produse, precum și pentru furajele combinate pe bază de cereale
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (1), modificat ultima dată de Regulamentul (CEE) nr. 1254/78 (2), în special articolul 24,
întrucât, din necesitatea de a dispune de informații mai recente în ceea ce privește importurile anumitor produse, este necesar ca statele membre să comunice datele necesare mai frecvent; întrucât, prin urmare, Regulamentul (CEE) nr. 1579/74 din 24 iunie 1974 (3) ar trebui să se modifice în consecință;
întrucât măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Articolul 5 din Regulamentul (CEE) nr. 1579/74 se completează cu următorul paragraf:
„Totuși, pentru produsele menționate la subpozițiile 07.06 A, 23.02 A I și 23.02 A II din Tariful Vamal Comun, aceste date se comunică zilnic Comisiei.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 1978.